钦定古今图书集成/明伦汇编/家范典/第062卷 > 袁氏世范 > 《睦亲篇》
## 钦定古今图书集成/明伦汇编/家范典/第062卷 > 袁氏世范 > 《睦亲篇》

人之兄弟不和而至于破家者，或由于父母憎爱之
偏。衣服饮食，言语动静，必厚于所爱而薄于所憎。见
爱者意气日横，见憎者心不能平，积久之后，遂成深
仇。所谓“爱之”，适所以害之也。苟父母均其所爱，兄弟
自相和睦，可以两全，岂不甚善。

父母见诸子中有独贫者，往往念之，常加怜恤，饮食
衣服之外，或有所偏私，子之富者或有所献，则转以
与之。此乃父母均一之心，而子之富者或以为怨，此
殆未之思也。若使我贫，父母必移此心于我矣。
兄弟子侄同居，至于不和，本非大有所争，由其中有
一人设心不公，为己稍重，虽是毫末，必独取于众。或
众有所分在己，必欲多得无他，心不能平，遂起争端，
破荡家产，驯小得而致大患。若知此理，各怀公心，取
于私则皆取于私，取于公则皆取于公，众有所分，虽
果实之属直不数钱，亦必均平，则亦何争之有？
兄弟子侄同居，长者或恃其长，凌轹卑幼，专用其财，
自取温饱，因而成私，簿书出入，不令幼者预知，幼者
至不免饥寒，必启争端。或长者处事至公，幼者不能
承顺，盗取其财，以为不肖之资，尤不能和。若长者总
提大纲，幼者分干细务，长必幼谋，幼必长听，各尽公
心，自然无争。

兄弟子侄，贫富厚薄不同。富者既怀独善之心，又多
骄傲；贫者不生自勉之心，又多妒嫉，此所以不和。若
富者时分惠其馀，不恤其不知恩；贫者知自有定分，
不望其必分惠，则亦何争之有？

朝廷立法，于分析一事，非不委曲详悉。然有果是窃
众营私，却于典买契中称系妻财置到，或诡名置产，
官中不能尽行根究。又有果是起于贫寒，不因父祖
资产，自能奋立营置财业；或虽有祖家财产，不因于
众，别自殖立私财，其同宗之人必求分析。至于经县
经州，经所在官府，累年争讼，各至破荡而后已。若富
者能反思，果是因众成私，不分与贫者，于心岂无所
慊？果是自置财产分与贫者，明则为高义，幽则为阴
德，又岂不胜于连年争讼，妨废家务，及资备裹粮，资
给证佐，与嘱托吏胥、贿赂官员之徒费耶？贫者亦宜
自思，彼实窃众，亦由辛苦营运，以至增置，岂可悉分
有之？况实彼之私财，而吾欲受之，宁“不自愧。”苟能知
此。则所分虽微，必无争讼之费也。

人有兄弟子侄同居，而私财独厚，虑有分析之患者，
则买金银之属而深藏之，此为大愚。若以百千金银
计之，用以买产，岁收必十千，十馀年后所谓“百千者
我已取之，其分与者皆其息也。况百千又有息焉。用
以典质营运三年而其息一倍，则所谓百千者我已
取之，其分与者皆其息也，况又二年再倍，不知其多”
少何为，而藏之箧笥，不假此收息以利众也。余见世
人有将私财假于众，使之营运于家，久而止取其本
者。其家富厚，均及弟兄子侄，绵绵不绝，此善处之心
报也。亦有窃盗众财，或寄妻家，或寄内外姻亲之家，
终为其人用过，不敢取索，及取索而不得者多矣。亦
有作妻家、姻亲之家，置产为其人所掩有者多矣，亦
有作妻名置产身死而妻改嫁，举以自随者亦多矣。
凡百君子幸详鋻此，止须存心。

兄弟同居，甲者富厚，虑为乙扰，十数年间或甲破坏
而乙乃增进。或甲亡，其子不能自立，乙反为甲所扰，
兄弟分析，有幸应分人典卖而己欲执赎，则将所分
田产丘丘段段平分，或以两旁分与应分人，而己分
处中，往往应分人未卖而己分先卖，反为应分人执
邻取赎者多矣。有诸父俱亡，作诸子均分而无兄弟
者，分后独昌，多兄弟者，分后浸微者。有多兄弟之人
不愿作诸子均分，而兄弟各自昌盛，胜于独据全分
者。有以兄弟累众，力求分析，而分后浸微，反不若累
众之人昌盛如故者，有以分析不平，屡经官求再分，
而分到财产随即破坏，反不若被论之人昌盛如故
者。世人若知智术不胜天理，必不起争讼之心兄弟义居，固世之美事。然其间有一人早亡，诸父与
子侄其爱稍疏，其心未必均齐，为长而欺瞒其幼者
有之，为幼而悖慢其长者有之。顾见义居而交争者，
其相疾有甚于路人。前日之美事，乃甚不美矣。故兄
弟当分，宜早有所定。兄弟相爱，虽异居异财，亦不害
为孝义。一有交争，则孝义“何在？”

兄弟子侄有同门异户而居者，于众事宜各尽心，不
可令小儿婢仆有扰于众。虽是细微，皆起争之渐。且
众之庭宇，一人勤于扫洒，一人全不之顾。勤扫洒者
已不能平，况不之顾者又纵其小儿婢仆常常狼藉，
且不容他人禁止，则怒詈失欢，多起于此。

同居之人有不贤者，非礼以相扰。若间或一再，尚可
与辩，至于百无一是。且朝夕以此相临，极为难处。同
乡及同官亦或有此，当宽其怀抱，以无可奈何处之。
人有数子，无所不爱，而于兄弟则相视如仇雠。往往
其子因父之意，遂不礼于伯父叔父者。殊不知己之
兄弟即父之诸子，己之诸子即他日之兄弟。我于兄
弟不和，则我之诸子更相视效，能禁其不乖戾否？子
不礼于伯叔父，则不孝于父，亦其渐也。故欲吾之诸
子和同，须以吾之处兄弟者示之；欲吾子之孝于己，
须以其善事伯叔父者先之。